Entre 800 i 1.000 persones, segons els càlculs policials, s'han sumat aquest dissabte a la manifestació convocada per la Hermandad de Antiguos Caballeros Legionarios de Barcelona. La mobilització s'ha organitzat després de la decisió de l'alcaldessa Ada Colau d'iniciar els tràmits per retirar la cessió gratuïta d'uns terrenys públics a la seva associació, encara que els convocants asseguren que s'ha portat a terme com una mostra de suport a l'Exèrcit espanyol, el Cos Nacional de Policia (CNP) i “per mantenir la convivència i unitat de tots els espanyols”.

De fet, l'únic incident de la manifestació, que ha començat a la plaça d'Urquinaona i ha arribat fins a la de Sant Jaume, s'ha produït quan alguns manifestants s'han dirigit a l'Ajuntament de Barcelona per cridar insults contra Colau.

Allà s'han trobat amb un habitual que llueix un barret amb cartells contra polítiques imperialistes angleses, franceses i també espanyoles. Sobre l'individu ha recaigut la indignació d'alguns exaltats. L'escena ha motivat la intervenció d'una altra ciutadana, que s'ha emportat la pitjor part de la pluja d'improperis. L'incident no ha arribat a més i ha sigut resolt pels mateixos encarregats de seguretat a la manifestació.

Picabaralla a ls portes Ajuntament. Únic incident mani legionaris. Entre 800 i 1.000 pers. Sense comptar cabra. pic.twitter.com/lIJNjtQ1F3 — Guillem Sanchez (@guillem_sm) 28 de maig de 2016

PROTESTA CANCEL·LADA

La manifestació antifeixista que estava prevista a la mateixa hora ha sigut finalment cancel·lada, segons han informat diverses fonts. La protesta, convocada divendres a través de les xarxes socials, l'havia organitzat la Mesa d'Entitats Memorialistes de Catalunya i la suspensió ha obeït, segons els convocants, a la voluntat d'evitar conflictes amb els legionaris.

Amb tot, alguns testimonis han afirmat que s'han produït altres actes violents durant la marxa.

Legionaris a Via Laietana. En 3 minuts han insultat a dues families amb nens i han intentat agredir a un fotògraf. pic.twitter.com/lD14xUJSfu — Carles Garcias (@CarlesGarcias) 28 de maig de 2016